CELEX: 32013D0022(01)
Language: fi
Date: 2013-07-05 00:00:00
Title: 2013/388/EU: Euroopan keskuspankin päätös, annettu 5 päivänä heinäkuuta 2013 , Kyproksen tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä (EKP/2013/22)

18.7.2013   
            
            
               FI
            
            
               Euroopan unionin virallinen lehti
            
            
               L 195/27
            
         EUROOPAN KESKUSPANKIN PÄÄTÖS,
   annettu 5 päivänä heinäkuuta 2013,
   Kyproksen tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä
   (EKP/2013/22)
   (2013/388/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön sekä erityisesti sen 3.1 artiklan ensimmäisen luetelmakohdan, 12.1 artiklan, 18 artiklan sekä 34.1 artiklan toisen luetelmakohdan,
   ottaa huomioon eurojärjestelmän rahapolitiikan välineistä ja menettelyistä 20 päivänä syyskuuta 2011 annetut suuntaviivat EKP/2011/14 (1) ja erityisesti niiden liitteessä I olevan 1.6, 6.3.1, 6.3.2 ja 6.4.2 kohdan,
   ottaa huomioon eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä ja suuntaviivojen EKP/2007/9 muuttamisesta 20 päivänä maaliskuuta 2013 annetut suuntaviivat EKP/2013/4 (2), ja erityisesti niiden 1 artiklan 3 kohdan, 5 artiklan ja 7 artiklan,
   sekä katsoo seuraavaa:
   
               (1)
            
            
               Euroopan keskuspankkijärjestelmän ja Euroopan keskuspankin perussäännön 18.1 artiklassa määrätään, että Euroopan keskuspankki (EKP) ja niiden jäsenvaltioiden kansalliset keskuspankit, joiden rahayksikkö on euro (jäljempänä ’kansalliset keskuspankit’), voivat tehdä luottotoimia luottolaitosten ja muiden markkinaosapuolten kanssa ja että luottoa annettaessa vakuuksien on oltava riittävät. Suuntaviivojen EKP/2011/14 liitteessä I täsmennetään omaisuuserien vakuuskelpoisuusvaatimukset, joita tavallisesti sovelletaan eurojärjestelmän rahapoliittisissa operaatioissa.
            
         
               (2)
            
            
               Suuntaviivojen EKP/2011/14 liitteessä I olevan 1.6 kohdan mukaan EKP:n neuvosto voi milloin tahansa muuttaa niitä välineitä, ehtoja, vaatimuksia ja menettelyjä, joilla eurojärjestelmän rahapoliittisia operaatioita toteutetaan. Suuntaviivojen EKP/2011/14 liitteessä I olevan 6.3.1 kohdan mukaan eurojärjestelmä pidättää itsellään oikeuden ratkaista minkä tahansa merkitykselliseksi katsomansa tiedon perusteella, täyttääkö liikkeeseenlasku, liikkeeseenlaskija, velallinen tai takaaja eurojärjestelmän asettamat tiukat vaatimukset.
            
         
               (3)
            
            
               Kyproksen tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä 2 päivänä toukokuuta 2013 annetulla päätöksellä EKP/2013/13 (3) eurojärjestelmän luottokelpoisuuden alarajan soveltaminen keskeytettiin poikkeuksellisena toimenpiteenä väliaikaisesti Kyproksen tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien osalta. Sen jälkeen kun Kyproksen tasavalta oli ottanut käyttöön jälkimarkkinakelpoisia velkainstrumenttejaan koskevan velanhoito-ohjelman, EKP:n neuvosto päätti, että Kyproksen tasavallan liikkeeseen laskemat tai täysimääräisesti takaamat jälkimarkkinakelpoiset velkapaperit eivät olleet riittäviä eurojärjestelmän rahapoliittisten operaatioiden vakuuksia, ja päätti kumota päätöksen EKP/2013/13 28 päivänä kesäkuuta 2013. (4)
               
            
         
               (4)
            
            
               Kun velanhoito-ohjelma on viety päätökseen ja saatu vahvistus sille, että Kyproksen tasavalta noudattaa siihen sovellettavan talouden sopeutusohjelman ehtoja, EKP:n neuvosto on edelleen arvioinut, että Kyproksen tasavallan liikkeeseen laskemien tai täysimääräisesti takaamien jälkimarkkinakelpoisten velkapaperien laatu on riittävä, jotta ne voidaan hyväksyä eurojärjestelmän rahapoliittisten operaatioiden vakuudeksi.
            
         
               (5)
            
            
               EKP on näin ollen päättänyt, että Kyproksen tasavallan liikkeeseen laskemat tai täysimääräisesti takaamat jälkimarkkinakelpoiset velkainstrumentit pitäisi jälleen todeta vakuuskelpoisiksi eurojärjestelmän rahapoliittisissa operaatioissa, kuitenkin siten, että niihin sovelletaan suuntaviivojen EKP/2011/14 liitteessä I olevassa 6.4.2 kohdassa vahvistetusta aliarvostuksesta poikkeavaa aliarvostusta.
            
         
               (6)
            
            
               Suuntaviivojen EKP/2013/4 7 artiklan mukaan eurojärjestelmän määrittämää luottokelpoisuuden alarajaa ei sovelleta jälkimarkkinakelpoisiin velkainstrumentteihin, joiden liikkeeseenlaskijana tai täysimääräisenä takaajana on Euroopan unionin / Kansainvälisen valuuttarahaston kohteena oleva euroalueeseen kuuluva jäsenvaltio, paitsi jos EKP:n neuvosto päättää, että kyseessä oleva jäsenvaltio ei noudata rahoitustuen ja/tai makrotaloudellisen ohjelman ehdollisuutta. Suuntaviivojen EKP/2013/4 1 artiklan 3 kohdan mukaan kuitenkin vain Irlantia, Helleenien tasavaltaa ja Portugalia pidetään kyseisten suuntaviivojen 5 artiklan 1 kohtaa ja 7 artiklaa sovellettaessa euroalueeseen kuuluvina jäsenvaltioina, jotka noudattavat Euroopan unionin / Kansainvälisen valuuttarahaston ohjelmaa. Siksi tarvitaan EKP:n neuvoston päätöstä, jotta jälkimarkkinakelpoisiin velkainstrumentteihin sovellettavia eurojärjestelmän luottokelpoisuuden vähimmäisvaatimuksia voidaan jättää soveltamatta Kyproksen tasavallan liikkeeseen laskemiin tai täysimääräisesti takaamiin jälkimarkkinakelpoisiin velkainstrumentteihin.
            
         
               (7)
            
            
               Tätä poikkeuksellista toimenpidettä sovelletaan väliaikaisesti, kunnes EKP:n neuvosto katsoo, että eurojärjestelmän rahapoliittisten operaatioiden vakuuskelpoisuusvaatimuksia ja riskienhallintamenetelmiä voidaan taas soveltaa normaalisti,
            
         ON HYVÄKSYNYT TÄMÄN PÄÄTÖKSEN:
   1 artikla
   Suuntaviivojen EKP/2011/14 tiettyjen säännösten soveltamatta jättäminen sekä Kyproksen tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuus
   1.   Eurojärjestelmän luottokelpoisuuden alarajaa – sellaisena kuin se on täsmennetty eurojärjestelmän luottoriskinarvioinnin sääntöjen soveltamista tiettyihin jälkimarkkinakelpoisiin omaisuuseriin koskevassa suuntaviivojen EKP/2011/14 liitteessä I olevassa 6.3.2 kohdassa – ei sovelleta Kyproksen tasavallan liikkeeseen laskemiin tai täysimääräisesti takaamiin jälkimarkkinakelpoisiin velkainstrumentteihin. Sovellettaessa suuntaviivojen EKP/2013/4 5 artiklan 1 kohtaa ja 7 artiklaa Kyproksen tasavaltaa pidetään siten euroalueeseen kuuluvana jäsenvaltiona, joka noudattaa Euroopan unionin / Kansainvälisen valuuttarahaston ohjelmaa.
   2.   Kyproksen tasavallan liikkeeseen laskemiin tai täysimääräisesti takaamiin jälkimarkkinakelpoisiin velkainstrumentteihin sovelletaan tämän päätöksen liitteessä vahvistettuja erityisiä aliarvostusprosentteja.
   3.   Jos tämän päätöksen, suuntaviivojen EKP/2011/14 ja suuntaviivojen EKP/2013/4 säännökset, sellaisina kuin kansalliset keskuspankit ovat panneet ne täytäntöön kansallisella tasolla, poikkeavat toisistaan, sovelletaan tätä päätöstä.
   2 artikla
   Voimaantulo
   Tämä päätös tulee voimaan 5 päivänä heinäkuuta 2013.
   
      Tehty Frankfurt am Mainissa 5 päivänä heinäkuuta 2013.
      
         
            EKP:n puheenjohtaja
         
         Mario DRAGHI
      
   
   
      (1)  EUVL L 331, 14.12.2011, s. 1.
   
      (2)  EUVL L 95, 5.4.2013, s. 23.
   
      (3)  EUVL L 133, 17.5.2013, s. 26.
   
      (4)  Päätös EKP/2013/21, annettu 28 päivänä kesäkuuta 2013, Kyproksen tasavallan liikkeeseen laskemien tai täysimääräisesti takaamien jälkimarkkinakelpoisten velkainstrumenttien vakuuskelpoisuutta koskevista väliaikaisista toimenpiteistä annetun päätöksen EKP/2013/13 kumoamisesta (EUVL L 192, 13.7.2013, s. 75).
   
      LIITE
      
         Kyproksen tasavallan liikkeeseen laskemiin tai täysimääräisesti takaamiin jälkimarkkinakelpoisiin velkainstrumentteihin sovellettava aliarvostustaulukko
      
      
                  
                     Valtion joukkovelkakirjalainat
                  
               
               
                  
                     Maturiteettiluokka
                  
               
               
                  
                     Kiinteäkorkoisten ja vaihtuvakorkoisten instrumenttien aliarvostus
                  
               
               
                  
                     Nollakorkoisten instrumenttien aliarvostus
                  
               
            
                  
                     0–1
                  
               
               
                  14,5
               
               
                  14,5
               
            
                  
                     1–3
                  
               
               
                  27,5
               
               
                  29,5
               
            
                  
                     3–5
                  
               
               
                  37,5
               
               
                  40,0
               
            
                  
                     5–7
                  
               
               
                  41,0
               
               
                  45,0
               
            
                  
                     7–10
                  
               
               
                  47,5
               
               
                  52,5
               
            
                  
                     > 10
                  
               
               
                  57,0
               
               
                  71,0
               
            
                  
                     Valtion takaamat pankkien joukkovelkakirjalainat ja valtion takaamat yritysten joukkovelkakirjalainat
                  
               
               
                  
                     Maturiteettiluokka
                  
               
               
                  
                     Kiinteäkorkoisten ja vaihtuvakorkoisten instrumenttien aliarvostus
                  
               
               
                  
                     Nollakorkoisten instrumenttien aliarvostus
                  
               
            
                  
                     0–1
                  
               
               
                  23,0
               
               
                  23,0
               
            
                  
                     1–3
                  
               
               
                  37,0
               
               
                  39,0
               
            
                  
                     3–5
                  
               
               
                  47,5
               
               
                  50,5
               
            
                  
                     5–7
                  
               
               
                  51,5
               
               
                  55,5
               
            
                  
                     7–10
                  
               
               
                  58,0
               
               
                  63,0
               
            
                  
                     > 10
                  
               
               
                  68,0
               
               
                  81,5